*Hakusana "Hanasaari A" ohjaa tänne. Hanasaari A on myös suomalainen dokumenttielokuva.*

**Hanasaaren voimalaitosalueella** Helsingin Hanasaaressa on ollut kaksi eri voimalaa: Hanasaaren A-voimala, joka on purettu, sekä B-voimala, joka on suljettu. 

B-voimalaitos tuotti lähinnä kivihiilestä ja osittain myös puupelleteistä sähköä 220 MW:n ja lämpöä 420 MW:n teholla, ja laitoksen hyötysuhde sähkön ja kaukolämmön yhteistuotannossa oli 86 prosenttia. Voimalaitos suljettiin 1. huhtikuuta 2023.

Voimaloiden historiaa
---------------------

Hanasaaren A-voimalaitos vuonna 2007.
### Suvilahdesta Hanasaareen

Voimalaitosalueella on Suvilahden höyryturbiinilaitos, joka aloitti toimintansa vuonna 1909. Helsingin kasvaessa seuraava voimala rakennettiin Salmisaareen, mutta lisää tarvittiin. Hanasaaren A-voimalan suunnitteli arkkitehti Vera Rosendal, ja sen rakentaminen aloitettiin vuonna 1957. Se saatiin valmiiksi alkuvuonna 1960. B-voimalan suunnittelutyöt aloitettiin 1962, ja sen piirsi arkkitehti Timo Penttilä. Koko Hanasaaren vihkiminen päästiin suorittamaan 1967. Hanasaaren B-voimalaitos aloitti toimintansa vuonna 1974. Sen suunnittelussa huomioitiin erityisesti voimalaitoksen sovittaminen kaupunkiympäristöön. 

Hanasaaren hiilivarastoa ympäröi 56 vihreän tolpan muodostama Sakari Tilanterän tilateos *Vastavalo*, joka otettiin käyttöön vuonna 2004.

### Hanasaari A:n purkaminen

Hanasaaren A-voimalaitos toimi 30 vuotta, ja vuodesta 2000 se toimi varavoimalana. Joulukuussa 2006 kaupunginvaltuusto päätti sen purkamisesta. A-voimala purettiin vuosina 2007–2008. Ennen purkutöitä tehtiin huolellinen rakennusten, laitteiden ja työn historian tallennus. Hannes Vartiainen ja Pekka Veikkolainen ovat tehneet puretusta voimalasta dokumenttielokuvan *Hanasaari A*. Hanasaaren A-voimalaitoksen sisätiloissa kuvattiin *Ennätystehdasta* vuosina 2006–2007.

* A-voimalan turbiinisaliA-voimalan turbiinisali
* A-voimalan valvomoA-voimalan valvomo
* Purettava Hanasaari A maaliskuussa 2008.Purettava Hanasaari A maaliskuussa 2008.

Satama
------

Aluksia Hanasaaren ja Sompasaaren laiturissa Sörnäisten satamassa syksyllä 2007.
Hanasaaren voimalaitoksen polttoainekuljetuksia palveli Hanasaaren polttoainesatama eli hiilisatama, joka sijaitsi Hanasaaren kaakkoisrannalla kivihiilivaraston vieressä, Hanasaaren laiturilla. Se kuului aikaisemmin Sörnäisten satamaan, mutta jatkoi toimintaansa sataman lakkauttamisen jälkeenkin. Hiilisataman omisti Helen Oy, ja satamanpitäjänä toimi Helsingin Satama Oy. Voimalaitoksella käytettävä kivihiili ja raskas polttoöljy tuotiin laitokselle sataman kautta: kivihiili siirrettiin satamasta kivihiilikentälle varastoitavaksi, josta se ohjattiin edelleen polttoon.

Voimalaitos purki hiiltä laivoista, esimerkiksi M/S *Alppilasta* (kapasiteetti 23 361 m³), jonka omistaa ESL Shipping ja joka matkusti Venäjän Laukaansuun satamasta.

Sulkeminen
----------

Voimalaitoksen hiilivarasto vuonna 2007. Voimalan sulkemisen jälkeen hiilet laivattiin Salmisaareen.Joulukuussa 2015 Helsingin kaupunginvaltuusto päätti, että Hanasaaren voimalaitos suljetaan vuoteen 2024 mennessä. Kesällä 2021 uutisoitiin, että voimala suljetaan huhtikuussa 2023 eli hieman odotettua aikaisemmin. Voimala korvattiin osittain Vuosaaren biolämpölaitoksella, joka otettiin käyttöön joulukuussa 2022. Loput korvataan lämpöpumpuilla, sähkökattiloilla ja energian varastoinnilla. Hanasaaren voimalan sulkemisen ilmoitettiin laskevan Helenin hiilidioksidipäästöjä 40 prosentilla, Helsingin päästöjä 20 prosentilla ja koko Suomen päästöjä noin 2 prosentilla.

Kantakaupungin toisella laidalla sijaitseva Salmisaaren voimalaitos suljetaan vuonna 2025.

### Osittainen purkaminen

Marraskuussa 2023 vantaalainen purku-urakoitsija Lotus Demolition aloitti alueella osittaiset purkutyöt. Niiden myötä puretaan entistä hiilikasaa ympäröivä muuri, nosturit, pitkä hiilikuljetin, sekä suurin osa B-voimalan päärakennusta ympäröivistä prosessilaitteista ja pienemmistä rakennuksista. Purkamista edelsi alueen turvallistamistyöt, joissa puhdistettiin purettavat laitteet erilaisista kemikaaleista.

### Voimalaitosalueelle suunniteltu asuinalue

Hanasaareen suunnitellaan noin 4 500 asukkaan uutta asuinaluetta. B-voimalalla ei kuitenkaan ole purkupäätöstä tai linjauksia uudesta käyttötarkoituksesta. Helsingin kaupunki on ilmoittanut tutkivansa sitä, voiko voimalaitoksen säilyttää osana Hanasaaren jatkokehitystä.

Hanasaareen jää joitakin Helenin toimintoja. Alueelle on suunniteltu energiakorttelia, joka olisi sähkön ja lämmön solmukohta, ja jossa olisi jonkin verran tuotantoa. Ehdotuksiin on kuulunut myös pienydinvoimala.

Katso myös
----------

* Luettelo Suomen korkeimmista rakennuksista ja rakennelmista

Lähteet
-------

1. 1 2  Oksanen, Kimmo: Viisikymppisen Hanasaaren toiminta päättyy nyt: Öljykattila palanee loppuun iltaan mennessä *Helsingin Sanomat*.  1.4.2023. Viitattu 3.4.2023.
2. 1 2  Hanasaaren voimalaitos *helen.fi*.  Arkistoitu 2.4.2023. Viitattu 2.4.2023.
3. ↑  Juuti, Petteri: Hanasaari selättää Puolan jättivoimalan päästövertailussa *Yle Uutiset*.  21.11.2013. Viitattu 2.11.2016.
4. ↑  Juuti, Petteri: Tänään se sammuu – hyvästi Hanasaari *Yle*.  1.4.2023. Viitattu 2.4.2023.
5. 1 2 3 4  Historia *helen.fi*. Viitattu 2.4.2023.
6. ↑  Mättö, Ville: Museoväki edelleen Hanasaaren voimalan suojelun takana *Yle Uutiset*.  17.8.2011. Viitattu 2.11.2016.
7. ↑  Hanasaaren voimalaitosalue *helen.fi*.  Arkistoitu 2.4.2023. Viitattu 3.4.2023.
8. ↑  Hanasaaren hiilivarastoon avattiin tilataideteos *Helsingin Sanomat*. Viitattu 9.2.2024.
9. ↑  Helsingin Energia käynnistää Hanasaari-projektin  14.12.2006. Helsingin Energia.  Arkistoitu 27.9.2007. Viitattu 29.7.2007.
10. 1 2  Hanasaari A-voimalaitoksen piiput on pian purettu; Rakennusperintö 4.2.2008 [vanhentunut linkki]
11. ↑  YMPÄRISTÖLUPAVIRASTO Nro 16/2006/2 Dnro LSY 2002 Y PDF Free Download *docplayer.fi*. Viitattu 13.4.2020.
12. 1 2  Hanasaaren voimalaitoksen polttoainesataman jätehuoltosuunnitelma (PDF)  8.4.2019. Helen Oy.  Arkistoitu 6.11.2021. Viitattu 13.4.2020.
13. ↑  E. S. L. Shipping: M/S Alppila | 20,500 dwt | ESL Shipping *www.eslshipping.com*. Viitattu 9.12.2020. (englanniksi)
14. ↑  Rowles, Grant: ESL Shipping acquires bulker *Splash247*.  2.9.2019. Viitattu 9.12.2020. (englanniksi)
15. ↑  Saari, Tiina: Ympäristöaktivisti Sini Saarela valtasi laivan: "Hiilen poltto lopetettava Helsingissä" *Iltalehti*.  1.11.2015. Viitattu 9.12.2020.
16. ↑  ALPPILA, Bulk Carrier - Details and current position - IMO 9381706 MMSI 230613000 - VesselFinder *www.vesselfinder.com*. Viitattu 9.12.2020.
17. ↑  Malminen, Ulla: Mustat hiilikasat katoavat Helsingin kaupunkikuvasta – Hanasaaren voimalaitos suljetaan 2020-luvulla *Yle Uutiset*.  2.12.2015. Viitattu 24.2.2021.
18. 1 2  Vuosaaren biolämpölaitos on aloittanut lämmöntuotannon – muunneltava hybridilaitos tarjoaa huippuluokan energiatehokkuutta *helen.fi*.  20.12.2022. Viitattu 3.4.2023.
19. ↑  Salomaa, Marja: Helsingin näkyvin hiilikasa katoaakin etuajassa: Hanasaaren voimalaitoksen sulkeminen aikaistuu kahdella vuodella (Maksullinen artikkeli) *Helsingin Sanomat*.  22.6.2021. Viitattu 23.6.2021.
20. ↑  Jäähyväiset Hanasaaren voimalaitokselle *helen.fi*.  31.3.2023. Viitattu 3.4.2023.
21. 1 2 3 4  Salomaa, Marja: Hanasaaren voimala Helsingissä sulkeutuu viikon kuluttua *Helsingin Sanomat*.  22.3.2023. Viitattu 24.3.2023.
22. ↑  Airaksinen, Annastiina: Salmisaaren B- voimalaitoksen tuotantokäyttöä jatketaan toimitus- ja huoltovarmuuden turvaamiseksi *Tekniikka&Talous*.  27.1.2022. Viitattu 24.3.2023.
23. ↑  Lotus Demolition aloittaa purkamisen Hanasaaren voimalaitoksen alueella *Lotus Demolition*. Viitattu 9.2.2024.
24. ↑  Karhu, Otso & Valtanen, Tero: Helsinki sulkee Hanasaaren voimalan etuajassa – kaupunki pohtii rakennukselle uutta käyttöä: "Turbiinihalli voisi soveltua palloiluun" *Yle*.  22.6.2021. Viitattu 23.6.2021.
25. ↑  Helsinki selvittää Hanasaaren voimalaitoksen tulevaisuuden mahdollisuudet vetovoimaiseksi kohteeksi  31.10.2023. Helsingin kaupunki. Viitattu 31.10.2023.
26. ↑  Oksanen, Kimmo: Mitä tapahtuu Hanasaaren tyhjäksi jäävälle voimalalle? "Rakennus on valtavan hieno", sanoo Sinnemäki *Helsingin Sanomat*.  4.4.2023. Viitattu 5.4.2023.
27. ↑  Rämö, Marjo: Kivihiilen poltto loppuu Hanasaaresta: Voisiko Kalasataman naapuriin tulla pienydinvoimala? *Helsingin Uutiset*.  25.3.2023. Viitattu 3.4.2023.

Aiheesta muualla
----------------

* Kuvia tai muita tiedostoja aiheesta **Hanasaaren voimalaitos** Wikimedia Commonsissa

* Hanasaaren kivihiilivoimalaitos Helenin sivuilla (Arkistoitu – Internet Archive)
* Helen: Hanasaaren voimalaitos 40 vuotta
* Hanasaaren hiilikasat historiaan – tilalle pienempiä biolämpölaitoksia; Yle 17.6.2015 (Arkistoitu – Internet Archive)